b'\n_START_ARTICLE_\nKosmas og Damian\n_START_SECTION_\nLegenden\n_START_PARAGRAPH_\nDe var if\xc3\xb8lge legenden arabiske tvillingbr\xc3\xb8dre som levde i den lilleasiatiske byen Aegea i Kilikia der de virket som leger. De var dyktige , men tok ikke betalt for sin hjelp og ble derfor kalt anargyroi, de hellige uten penger. Under Diokletians kristenforf\xc3\xb8lgelse ble de arrestert av Lysias som var stattholder. De ble torturert og fors\xc3\xb8kt henrettet, men de reddet av engler, ilden ville ikke skade dem, steinene snudde i luften, og pilene prellet av.  Til slutt ble de drept ved halshogging. If\xc3\xb8lge legendene skal en kamel som gikk forbi plutselig kunnet snakke og befalte med h\xc3\xb8y m\xc3\xb8rk stemme at de to m\xc3\xa5tte begraves sammen.\n_START_SECTION_\nFra tempel til kirke\n_START_PARAGRAPH_\nI Aegea skal det ha v\xc3\xa6rt et Asklepiostempel inntil \xc3\xa5r 355 . Det ble \xc3\xb8delagt og erstattet med en kirke dedikert til Kosmas og Damian.  Etterhvert ble Konstantinopel senter for kulten av helgenene. Her skal det ha v\xc3\xa6rt et stort klosteranlegg som l\xc3\xa5 utenfor bymurene  n\xc3\xa6r sj\xc3\xb8en.  Kirken skal ha hatt b\xc3\xa5de herberge, sykehus og apotek. P\xc3\xa5 h\xc3\xb8yre side skal det ha v\xc3\xa6rt en s\xc3\xb8ylehall der relikviene ble oppbevart i en sarkofag. Her skal de ha blitt oppbevart til de ble flyttet til Apostelkirken i 1150.  _NEWLINE_Andre kilder mener at relikviene ble brakt til Roma og til pave Felix IVs  kirke bygget 526-530.  Kirken ligger i utkanten av Forum Romanum og har idag inngang fra Via dei Fori Imperiali.  Det var flere grunner til at Paven dedikerte kirken til de hellige legegudene Kosmas og Damian. Bibliotheca Pacis som l\xc3\xa5 omtrent p\xc3\xa5 dette stedet ble brukt til forelesninger av Galen. I \xc3\xa5rhundrer var ogs\xc3\xa5 kontorene til de fleste leger i Roma plassert her. Stedet ligger n\xc3\xa6r Castor og Pollux tempelet og Kosmas og Damian kan ha v\xc3\xa6rt en god erstatning for disse.  Det kan ogs\xc3\xa5 v\xc3\xa6re at Paven ville vinne velvilje fra det bysantinske imperiet ved \xc3\xa5 dedisere kirken til helgener fra den \xc3\xb8stlige delen av riket. Idag  er kirken eiet av fransikanerne som ogs\xc3\xa5 har bygget et kloster her. _NEWLINE_En annen kirke p\xc3\xa5 Forum Romanum hvor Kosmas og Damian ogs\xc3\xa5 er avbildet er Santa Maria Antiqua.  Helgenene er representert i kirkens Diakonikon som ogs\xc3\xa5 er blitt kalt legekapellet.  Her er en rekke helgener med tilknytning til medisin og farmasi avbildet._NEWLINE_Det kan se tur som om denne plassen i kirken, p\xc3\xa5 h\xc3\xb8yre side for alteret har v\xc3\xa6rt et av stedene hvor helgenene er plassert. De finnes ogs\xc3\xa5 p\xc3\xa5 denne plassen i katedralen i Monreale  p\xc3\xa5 Sicilia og i Klosterkirken i Moldvita kloster i Romania.    Det er ingen tvil om at helgenene har v\xc3\xa6rt popul\xc3\xa6re. Det utviklet seg en kult i store deler av S\xc3\xb8r-Europa med flere kultsteder.  Utbredelsen av bilder er stor s\xc3\xa6rlig s\xc3\xb8r i Europa men ogs\xc3\xa5 i Tyskland.  Det kan se ut som om de er sjeldnere i Norden,  men det finnes avbildninger bl a. i Eds kirke i Sollentuna, Sverige og i et par danske kirker.\n_START_SECTION_\nMirakler og mirakelkult\n_START_PARAGRAPH_\nAsklepioskulten forsvant ikke med en gang i tidlig kristen tid. Den blomstret i det meste av det 4. \xc3\xa5rhundre og kollapset ikke f\xc3\xb8r keiser Theodosius (379\xe2\x80\x93395) utryddet de gamle hedenske helligdommene.  Kulten ble etterhvert erstattet med tilbedelsen av legehelgenene, i f\xc3\xb8rste rekke av St. Kosmas og St. Damian. Legehelgenene var ogs\xc3\xa5 en manifestasjon av Kristi kraft som var gitt til dem. Helgenene utf\xc3\xb8rte sine mirakler p\xc3\xa5 den samme m\xc3\xa5ten som Asklepios hadde gjort. Sentralt i dette er Santa Maria Antiqua og legekapellet der. Det kan ha v\xc3\xa6rt et diaconiae i tilknytning til kirken. Institusjonen skal ha blitt innstiftet av biskop Paul av Antiokia p\xc3\xa5 600-tallet. Dette skulle v\xc3\xa6re veldedige institusjoner  basert p\xc3\xa5 kristne frivillige hvor en ogs\xc3\xa5 utf\xc3\xb8rte medisinsk behandling basert p\xc3\xa5 Hippokrates og Galen. En kan da anta at kapellet ble brukt til b\xc3\xb8nn og kontemplasjon. Knipp mener at id\xc3\xa9en om dyrkingen av de medisinske helgenene ogs\xc3\xa5 innbefattet inkubasjon. En mener i tillegg at legehelgenkulten overtok ritualer og praksis fra Asklepioskulten ogs\xc3\xa5 tempels\xc3\xb8vnen og at helgenene utf\xc3\xb8rte sine mirakler p\xc3\xa5 samme m\xc3\xa5te som Asklepios hadde gjort. Fortellingen om den hvite mannen som fikk et svart bein sydd p\xc3\xa5 er ofte brukt som bakgrunn for bilder av helgenene. Blant annet inng\xc3\xa5r scenen i Fra Angelicos billedserie av St. Kosmas og St. Damian i Markuskirken i Firenze, i et bilde i Prado i Madrid og i Wellcome Trusts samlinger i London.'